钦定古今图书集成/明伦汇编/官常典/第213卷 > 郑綮
## 钦定古今图书集成/明伦汇编/官常典/第213卷 > 郑綮

按《唐书》本传：“綮字蕴武，及进士第，历监察御史，擢累
左司郎中，困窭甚，丐补庐州刺史。黄巢掠淮南，綮移
檄请无犯州境，巢笑，为敛兵，州独完。僖宗嘉之，赐绯
鱼。岁满去，赢钱千缗，藏州库，后他盗至，终不犯郑使
君钱。及杨行密为刺史，送都还綮王徽为御史大夫，
以兵部郎中表知杂事，迁给事中。杜弘徽任中书舍”
人，綮以其兄让能辅政，不宜处禁要。上还制书不报，
辄移病去。召为右散骑常侍，往往条摘失政，众讙传
之。宰相怒，改国子祭酒。议者不直，复还常侍。大顺后，
王政微，綮每以诗谣托讽中人有诵之天子前者。昭
宗意其有所蕴未尽，因有司上班簿，遂署其侧曰：“可
礼部侍郎、同中书门下平章事。”綮本善诗，其语多俳
谐，故使落调，世共号“郑五歇后体。”至是，省吏走其家
上谒，綮笑曰：“诸君误矣，人皆不识字，宰相亦不及我。
吏言不妄。”俄闻制诏下，叹曰：“万一然，笑杀天下人！”既
视事，宗戚诣庆，搔首曰：“歇后郑五作宰相，事可知矣。”
固让不听。立朝偘然，无复故态，自以不为人所瞻望。
才三月，以疾乞骸，拜太子少保，致仕，卒。